open-index/open-wikipedia-markdown huggingface dataset:
Μπούζοβο Καλέ

Το **Φρούριο Μπούζοβο** (*[[βουλγαρικά]]: Бузово кале*) είναι ερειπωμένο σήμερα βυζαντινό φρούριο στις πλαγιές του Σαμέρνα στη Βουλγαρία. Βρίσκεται νότια της πόλης Κανζαλάκ ανάμεσα στο Κραν και το Μπόρουι σε οχυρή θέση που ελέγχει την κοιλάδα του ποταμού Τούνια. Το σημερινό του όνομα προέρχεται από το κοντινό χωριό Μπούζοβγκράντ, στην περιοχή και κοντά στο κάστρο υπάρχουν ερείπια μεγαλιθικού θρακικού μνημείου.

Το κάστρο βρίσκεται 566 μέτρα πάνω από την επιφάνεια της θάλασσας, έχει σχήμα ακανόνιστου τετραπλεύρου και καταλαμβάνει έκταση 17 στρεμμάτων. Τα τείχη του σήμερα είναι σχεδόν κατεστραμμένα ολοσχερώς, μόνο σε ορισμένα σημεία είναι ορατά λείψανα ύψους 3 με 3,5 μέτρα. Η τοιχοποιία είναι χτισμένη από πέτρες με λευκό κονίαμα όπου αναμειγνύεται με κομμάτια από τούβλα. Η δυτική πλευρά του τείχους του φρουρίου δεν έχει πύργους αντίθετα με τη νότια που το τείχος είναι ενισχυμένο με πύργους. Στο ψηλότερο μέρος του ορατού τείχους έχουν βρεθεί ερείπια παρατηρητηρίου και στο ανατολικό τμήμα έχουν ανασκαφεί θεμέλια κτιρίων. Σώζονται ερείπια πύργου σε σωζόμενο ύψος 3,50 μέτρα, ο πύργος είναι συνδεδεμένος με το εσωτερικό τοίχωμα και μέσω αυτού έπαιρναν νερό σε πολιορκία από του ποταμό Τούνια κατέβηκε με υπόγεια παροχή νερού. 

Το κάστρο κατασκευάστηκε στους πρώιμους βυζαντινούς χρόνους. Στην περιοχή έχουν βρεθεί νομίσματα του Μεγάλου Κωνσταντίνου και τμήματα πρώιμης βυζαντινής κεραμικής και του Δεύτερου Βουλγαρικού Βασιλείου. 

## Παραπομπές


Κατηγορία:Βυζαντινά κάστρα
Κατηγορία:Κάστρα στη Βουλγαρία
Φρούριο του Ασέν

μικρογραφία
Το **Φρούριο του Ασέν** (*[[βουλγαρικά]]* : Асеновата крепост , *Ασένοβα κρέποστ*), που από ορισμένους ερευνητές ορίζεται ως **Πέτριτς** (Петрич), είναι μεσαιωνικό φρούριο στη  Βουλγαρική Ροδόπη, 2,5 χιλιόμετρα νότια της πόλης του Ασένοβγκραντ, σε υψηλή βραχώδη κορυφή, στην αριστερή όχθη του Ποταμού Ασένιτσα.

## Ιστορία
Τα πρώτα αρχαιολογικά ευρήματα χρονολογούνται από την εποχή των Θρακών, ενώ η περιοχή του φρουρίου είχε επίσης κατοικηθεί κατά την Αρχαία Ρωμαϊκή και την Πρώιμη Βυζαντινή περίοδο. Το φρούριο απέκτησε σημασία κατά το Μεσαίωνα και αναφέρθηκε για πρώτη φορά στο καταστατικό της Μονής του Μπάτσκοβο ως *Πέτριτς* τον 11ο αιώνα. Το φρούριο κατακτήθηκε από τις στρατιές της Γ΄ Σταυροφορίας.

Ανακαινίστηκε σημαντικά το 13ο αιώνα (ακριβέστερα το 1231) επί της βασιλείας του Βούλγαρου τσάρου Ιβάν Ασέν Β΄ για να χρησιμεύσει ως μεθοριακή οχύρωση κατά των Λατινικών επιδρομών, όπως αποδεικνύεται από οκτάγραμμη επίτοιχη επιγραφή. Τα θεμέλια των οχυρωματικών τοίχων - που οι εξωτερικοί είναι πάχους 2,9 μέτρων και σώζωνται μέχρι το ύψος των 3 μέτρων, από το αρχικό τους των 9 έως 12 μέτρων. Από αυτή την περίοδο έχουν ανασκαφεί ένα φεουδαρχικό κάστρο, 30 δωμάτια και 3 δεξαμενές νερού.

Το καλύτερα διατηρημένο και πιο αξιοσημείωτο στοιχείο του Φρουρίου Ασέν είναι η εκκλησία της Παναγίας Θεοτόκου του 12ου-13ου αιώνα. Πρόκειται για ένα διώροφο σταυροειδές με τρούλο μονόκλιτο κτίριο με ένα φαρδύ νάρθηκα και ένα μεγάλο ορθογώνιο πύργο και διαθέτει τοιχογραφίες του 14ου αιώνα. Οι εργασίες συντήρησης και μερικής αποκατάστασης στην εκκλησία ολοκληρώθηκαν το 1991 (το σύνολο του φρουρίου εγκαταλείφθηκε μετά την Οθωμανική κατάκτηση το 14ο αιώνα και μόνο η εκκλησία διατήρησε την αρχική της εμφάνιση, καθώς τη χρησιμοποιούσαν οι ντόποιοι Χριστιανοί) και τώρα λειτουργεί κανονική ως Βουλγαρική Ορθόδοξη εκκλησία.

Αφού καταλήφθηκε από τους Βυζαντινούς μετά το θάνατο του Ιβάν Ασέν Β΄, το φρούριο πέρασε για μια ακόμη φορά στα χέρια των Βουλγάτωνκατά την εποχή του Ιβάν Αλεξάνταρ το 1344 μόνο για να καταληφθεί και να καταστραφεί από τους Οθωμανούς κατά την Τουρκοκρατία.

Η πόλη του Ασένοβγκραντ πήρε το σύγχρονο όνομά της από το φρούριο, ενώ πριν ονομαζόταν *Στανιμάκα* (Στενήμαχος).

## Φωτογραφίες

File:Asens Fortress TB 9.jpg | Τμήμα των τειχών.
File:Asens Fortress TB 4.jpg | Πρόσθια όψη της εκκλησίας.
File:Church of the Holy Mother of God of Petrich 2.jpg|Οψη της εκκλησίας .
File:Asenova-fortress-2008-06-01-5.jpg |Η εκκλησία από τα ερείπια του πύργου.
File:Asenova fortress.png | Σχέδιο του φρουρίου.
File:Stanimaka inscription.JPG | Η επιγραφή του τσάρου Ιβάν Ασέν Β΄ του 1231
File:Asen's Fortress view from road.JPG|Το Φρούριο του Ασέν από το δρόμο προς το φρούριο
File:Inside the church at Asen's Fortress.JPG|Εσωτερικό της εκκλησίας του Φρουρίου του Ασέν


## Πηγές
* Николова, Бистра, *Православните църкви през българското Средновековие IX-XIV в.*, София, 2002 г.

## Εξωτερικοί σύνδεσμοι
* Водач за българските планини - Прочути планински крепости
* Страница на Асенова крепост в rodenkrai.com
* Български крепости - Асеновата крепост

Κατηγορία:Βυζαντινά κάστρα
Κατηγορία:Κάστρα στη Βουλγαρία
Μεσαιωνικός οικισμός του Γκάμπροβο

μικρογραφία|Ερείπια της βασιλικής
Ο **Μεσαιωνικός οικισμός του Γκάμπροβο** είναι ερείπια οχυρωμένου βυζαντινού οικισμού 3 χλμ από την πόλη Γκάμπροβο της κεντρικής Βουλγαρίας.

Η εμφάνισή του οικισμού υπολογίζεται μεταξύ 4ου και 6ου αιώνα, ως μέρος της ρωμαϊκής επαρχίας της Μοισίας, κατασκευάστηκε στην περιοχή μεταξύ του Δούναβη και της οροσειράς των Βαλκανίων. Ήταν ένα τυπικό οχυρωμένο χωριό. 

Οι αρχαιολογικές ανασκαφές έχουν ανακαλυφθεί ερείπια από 45 σπίτια που ήταν πολύ κοντά το ένα στο άλλο. Σε αυτές τις μελέτες βρέθηκαν αντικείμενα από την καθημερινή ζωή και τις συνήθειες των ανθρώπων - παλιά νομίσματα, κοσμήματα, στολίδια, που αποκαλύπτουν τον πολιτισμό και τις παραδόσεις των κατοίκων της. Σήμερα αυτά βρίσκονται στο ιστορικό μουσείο στο Γκάμπροβο .

Επίσης διασώζονται ερείπια του τείχους του κάστρου όπου φύλασσε το πέρασμα Σίπκα , και τα θεμέλια βασιλικής στην οποία φυλάσσονταν τα λείψανα ενός αγίου.

## Πηγές

* Енциклопедия България, т. 2, 1983 г.

Κατηγορία:Οικισμοί της Βυζαντινής Αυτοκρατορίας
Κατηγορία:Αρχαιολογικοί τόποι στη Βουλγαρία
Wikispecies

Τα ***Wikispecies*** (ή ***Βικιείδη***) είναι ένα online wiki-εγχείρημα υποστηριζόμενο από το  Wikimedia Foundation. Σκοπός του είναι να δημιουργήσει έναν συνεκτικό κατάλογο ελεύθερου περιεχομένου όλων των ειδών και απευθύνεται περισσότερο σε επιστήμονες, παρά στο γενικό κοινό.

Τα Βικιείδη διατίθενται με τις άδειες GNU και CC-BY-SA 3.0. 

Ξεκίνησε το Σεπτέμβριο του 2004, με βιολόγους απ'όλο τον κόσμο που προσκλήθηκαν να συνεισφέρουν, με το εγχείρημα να έχει αναπτύξει ένα πλαίσιο  περιλαμβάνοντας την Ταξινομία του Λινναίου με συνδέσμους προς τα λήμματα της Βικιπαίδειας για ξεχωριστά είδη από τον Απρίλιο του 2005.

## Παραπομπές


Κατηγορία:Ίδρυμα Wikimedia
Κατηγορία:Βοτανολογική ονοματολογία
Ζαν Κουζί

Ο **Ζαν Κουζί** (Jean Couzy) (1923 – 2 Νοεμβρίου, 1958) ήταν Γάλλος ορειβάτης. Γεννήθηκε στο Νερά το 1923. Σπούδασε αεροναυτική στην Πολυτεχνική Σχολή. Σε ηλικία 27 ετών έγινε μέλος της αποστολής του Μορίς Ερζόγκ το 1950 στο Αναπούρνα. Εγκατεστημένος στο Παρίσι για τις σπουδές του, έκανε συχνά αναρριχήσεις στο δάσος του Φοντενεμπλό, όπου γνώρισε τον Μαρσέλ Σατζ, (Marcel Schatz) ένα άλλο μέλος της αποστολής του Αναπούρνα και κατοπινό του σύντροφο στις αναρριχήσεις. Ο Κουζί έκανε την πρώτη ανάβαση στο Μακαλού με τον Λιονέλ Τερέ στις 15 Μαΐου, 1955.

## Αναβάσεις
Εκτός από τις αποστολές στα Ιμαλάια, στις Άλπεις ο Ζαν Κουζί έκανε πρώτες αναβάσεις και επαναλήψεις στις παρακάτω διαδρομές:

* 1948 : πρώτη ανάβαση στη ΒΑ όψη του Κραμπιουλέ στα Πυρηναία.
* 1948 : άνοιγμα νέας διαδρομής στο Τόρρε Τριέστε στους Δολομίτες.
* 1949 : τρίτη ανάβαση της διαδρομής Soldà-Conforto στη Μαρμολάντα στους Δολομίτες.
* 1949 : ανάβαση της ΝΔ κόψης στο Τόρρε Βενέτσια στους Δολομίτες.
* Επανάληψη στο Σπηρούνι Γουόκερ στις Γκραν Γιοράς στο Μον Μπλαν.
* 1951 : πρώτη ανάβαση στη *Jardin du Roi* στο Βερκόρ.
* 1951 : δεύτερη ανάβαση της διαδρομής Soldà στο Σασολούνγκο στους Δολομίτες.
* 1952 : πρώτη στο ΝΔ σπηρούνι στο Ντρουάτ, Μον Μπλαν.
* 1952 : Αιγκίγ ντε λ'Μ κοντά στο Σαμονί, κλασική δύσκολη διαδρομή (D) που πήρε το όνομά του "la Couzy", με τον Μ. Προστ.
* 1954 : με τον Λιονέλ Τερέ, πρώτη ανάβαση του Τσόμο Λόντσο 7.796 μ. (Ιμαλάια).
* 1955 : με τον Λιονέλ Τερέ, πρώτη ανάβαση του Μακαλού 8.463 μ. (Ιμαλάια).
* 23-25 Ιουλίου : με τον Ρενέ Ντεσμεζόν, τέταρτη ανάβαση δυτική όψη στη Ντρι, Μον Μπλαν.
* 23-25 Ιουλίου 1956 : βόρεια κόψη της Αιγκίγ Νουάρ ντε Πετερέ Μον Μπλαν.
* 1956 : με τον Ρενέ Ντεσμεζόν, πορώτη στη ΒΔ όψη του Ολάν στο Ουαζάν.
* 1957 : με τον Ρενέ Ντεσμεζόν, πρώτη χειμερινή της δυτικής όψης του Ντρι, Μον Μπλαν.
* 1958 : με τον Ρενέ Ντεσμεζόν, τρίτη επανάληψη της διαδρομής ντιρέτ στο Τρε Τσίμε ντι Λαβαρέντο, στους Δολομίτες.
* 1958 : πρώτη στο σπηρούνι Μεργκερίτ στη βόρεια όψη των Γκραν Γιοράς, Μον Μπλαν.

## Θάνατος
Στις 2 Νοεμβρίου 1958, στη διάρκεια μια νέας διαδρομής που άνοιγε με τον Ζαν Πουϊζέ στο Μπερζέ, στον ορεινό όγκο του Ντεβολί, ο Ζαν Κουζί σκοτώθηκε από πτώση λίθων που τον χτύπησαν στο κεφάλι. Θάφτηκε στο κοιμητήριο του Μονμάρ στις Άλπεις.

## Παραπομπές σημειώσεις

## Εξωτερικοί σύνδεσμοι
*http://www.britannica.com/EBchecked/topic/141002/Jean-Couzy
*http://www.lajauneetlarouge.com/article/jean-couzy-42-un-alpiniste-dexception-des-pyrenees-lhimalaya

Κατηγορία:Γάλλοι ορειβάτες
Στάδιο του Φωτός

Το **Στάδιο του Φωτός** (αγγλικά: *Stadium of Light*) είναι ποδοσφαιρικό γήπεδο στο Σάντερλαντ της Αγγλίας και αποτελεί την έδρα της Σάντερλαντ ΑΦΚ, ενώ έχει φιλοξενήσει και αγώνες της Εθνικής Αγγλίας. Κατασκευάστηκε το 1997. Έχοντας χωρητικότητα 49.000 θεατών, το Στάδιο του Φωτός αποτελεί το πέμπτο μεγαλύτερο αγγλικό γήπεδο, και το τέταρτο μεγαλύτερο της Πρέμιερ Λιγκ. Τεχνικά, υπάρχει δυνατότητα επέκτασης της χωρητικότητας μέχρι 66.000 θέσεις.

## Υποσημειώσεις


## Εξωτερικοί σύνδεσμοι

*  

Κατηγορία:Στάδια ποδοσφαίρου στην Αγγλία
Κατηγορία:Σάντερλαντ ΑΦΚ
Σάββας Λοϊζίδης

Ο **Σάββας Λοϊζίδης** (1903 - 11 Σεπτεμβρίου 1982) υπήρξε Κύπριος αγωνιστής, δικηγόρος και πολιτικός, βουλευτής της Βουλής των Ελλήνων από το 1956 ως το 1958. Ήταν Εθναρχικός Σύμβουλος Κύπρου.

## Βιογραφία
Γεννήθηκε στο Δίκωμο το 1903. Ήταν γιος του Κωστή Λοϊζίδη.
Σπούδασε Νομικά στο Πανεπιστήμιο της Αθήνας και εν συνεχεία έκανε μεταπτυχιακές σπουδές στο εξωτερικό (Γερμανία). Άσκησε το δικηγορικό επάγγελμα στην Κερύνεια. Ανέπτυξε αντιστασιακή δράση κατά της βρετανικής κατοχής.
Στις ελληνικές βουλευτικές εκλογές του 1956 εξελέγη βουλευτής Αθηνών με το κόμμα της ΕΡΕ.
Πέθανε το 1982 στο Λουτράκι.

## Έργα
*"Το σχέδιο Κυπριακού Ποινικού Κώδικα" (διατριβή)
*"Η διεθνής κίνηση για μεταρρύθμιση του Ποινικού Δικαίου και το σχέδιο του Ελληνικού Ποινικού Κώδικα"
*"Η Κύπρος Μεγάλη Ιδέα του Ελληνισμού σήμερα"

## Παραπομπές


## Εξωτερικοί σύνδεσμοι
*Τεκμήρια- Γρίβας, Γεώργιος - Διγενής, Γρίβα Κική, Θανασούλας Παναγιώτης και Λοϊζίδης Σάββας ; Παναγιώτης Θανασούλας, Σάββας Λοϊζίδης, Γεώργιος Γρίβας Διγενής, Κική Γρίβα στη Ρόδο. Εκδότης:	Βιβλιοθήκη Πανεπιστημίου Κύπρου.24-5-2011, ανάκτηση 26-8-2014.

Κατηγορία:Κύπριοι δικηγόροι
Κατηγορία:Βουλευτές εκλεγμένοι με την ΕΡΕ 
Κατηγορία:Βουλευτές Αθηνών
Δραΐνα Μεσσηνίας

Η **Δραΐνα Μεσσηνίας**, είναι χωριό της Περιφερειακής Ενότητας Μεσσηνίας, που διοικητικά ως Κοινότητα Δραΐνας, ανήκει στη Δημοτική Ενότητα Τρικόρφου, του Δήμου Μεσσήνης, σύμφωνα με το πρόγραμμα Καλλικράτης.

## Τοποθεσία
μικρογραφία|Δημοτική Ενότητα Τρικόρφου Μεσσηνίας (Η Δραΐνα υπάγεται στη Δ.Ε. Τρικόρφου).|εναλλ.=Βρίσκεται ανάμεσα στα χωριά Τρίκορφο και Κορομηλιά. Έχει πλούσια παραγωγή εξαιρετικού ελαιόλαδου και άριστης ποιότητας σύκων. Ένα βασικό προνόμιο που κατέχει, είναι η μαγευτική θέα, καθώς βρίσκεται σε υψόμετρο 495 μέτρων. Επίσης διαθέτει ένα ποτάμι στην τοποθεσία  Πορί,το ποτάμι ξεκινάει από το Ξεροκασι έπειτα διασχίζει την Κορομηλια, Δραινα, Στερνα και καταλήγει στην Βελικα.  Επίσης το χωριό  εχει αρκετες πηγες. Όλη η περιοχή είναι πλούσια σε φυσικές ομορφιές. 

## Ιστορία
Το χωριό ιδρύθηκε επί Τουρκοκρατίας. Λέγεται ότι το ίδρυσαν, διωκόμενοι από τους Τούρκους, Μακεδόνες. Σε ένα σπίτι, στην είσοδό του, υπάρχει λαξευμένη η χρονολογία 1861, αλλά ο οικισμός είναι παλαιότερος (ίσως από το 1700). Έναν από τους πρώτους κατοίκους, οι Τούρκοι τον κρέμασαν από το μουστάκι, σε μια βελανιδιά. Ανήκε στην οικογένεια Κουτέλα, η οποία ήταν και η πρώτη, η οποία έφτασε από τη Μακεδονία και καταγόταν από τη Μικρά Ασία, πιθανόν από το Αϊβαλί.

Η Δραΐνα αρχικά, ήταν το μέρος που ο Παπαφλέσσας, είχε σχεδιάσει να αντιμετωπίσει τα στρατεύματα του Ιμπραήμ, πριν μετακινηθεί στο Μανιάκι. Ο Παπαφλέσσας έμεινε στην Δραΐνα, σε σπίτι στο βουνό. Εκείνο το σπίτι κατοικείται μέχρι και σήμερα.

Το χωριό πήρε το όνομά του από δύο μεγάλες βελανιδιές (δρυς), που βρίσκονταν στην ανατολική είσοδό του. Οι βελανιδιές αυτές ήταν εκεί μέχρι και τη δεκαετία του '50.

Το χωριό δε διαθέτει Δημοτικό Σχολείο, εδώ και πολλές δεκαετίες.
## Πληθυσμός - παραγωγή
Οι μόνιμοι κάτοικοι το χωριού, σύμφωνα με την Ελληνική απογραφή του 2011, που διεξήχθη από την Ελληνική Στατιστική Αρχή, ανέρχονται σε 50 και ασχολούνται ως επί το πλείστον με αγροτικές εργασίες και κυρίως με την καλλιέργεια της ελιάς και την συγκομηδή των σύκων.

## Εκκλησίες - πανηγύρια
Διαθέτει έναν Ιερό Ναό, αφιερωμένο στον Άγιο Γεώργιο, έναν Ναό αφειερωμένο στον Άγιο Κωνσταντίνο και την Αγία Ελένη και το Ναό του Κοιμητηρίου, αφιερωμένο στον Άγιο Αθανάσιο.

Στις 17 Αυγούστου, γίνεται ένα πανηγύρι στην πλατεία του χωριού, με κλαρίνα, λαούτο και πολλά άλλα μουσικά όργανα. Διατίθεται άφθονη γουρουνοπούλα, μπύρες, χυμοί κ.ά. Στα όρια του χωριού υπάρχουν δύο εξωκλήσια, ο Άγιος Κωνσταντίνος και ο Άγιος Ιωάννης. Κατά τη διάρκεια των εορτών των αγίων αυτών, γίνονται στο χωριό τοπικά πανηγύρια.

## Διοικητικές μεταβολές
Στις 21-04-1835, ο οικισμός Δραΐνα προσαρτάται στο Δήμο Υάμειας. Στις 18-12-1840, προσαρτάται στο Δήμο Ιθώμης. Στις 31-08-1912, ορίζεται έδρα της Κοινότητας Δραΐνας. Στις 04-12-1997, ο οικισμός Δραΐνα προσαρτάται στην Κοινότητα Τρικόρφου και στις 07-06-2010, προσαρτάται στο Δήμο Μεσσήνης.

## Δείτε επίσης

* Πρώην Δήμος Υάμειας
* Υάμεια
* Αρχαία Υάμεια

## Παραπομπές


Κατηγορία:Χωριά της περιφερειακής ενότητας Μεσσηνίας
Κατηγορία:Δήμος Μεσσήνης
Κατηγορία:Δήμος Υάμειας
Συριακές Ένοπλες Δυνάμεις

Οι **Συριακές Ένοπλες Δυνάμεις**, αποτελούνται από τον στρατό ξηράς, το ναυτικό και την αεροπορία της χώρας. Σύμφωνα με το Σύνταγμα της Συρίας αρχηγός των Ενόπλων Δυνάμεων είναι ο Πρόεδρος της Συρίας. Το στρατιωτικό προσωπικό αποτελείται κατά βάση από στρατεύσιμους άντρες. Πριν την έκρηξη του Συριακού Εμφυλίου Πολέμου το 2011 ο χρόνος της στρατιωτικής θητείας είχε δεχτεί δραστικές μειώσεις, καθώς το 2005 η διάρκεια βρισκόταν στα δυόμιση χρόνια, ενώ το 2011 είχε φτάσει στον ενάμιση χρόνο.

## Παραπομπές


## Εξωτερικοί σύνδεσμοι
* 

Κατηγορία:Στρατός της Συρίας
Χρήστος Τασουλής

Ο **Χρήστος Τασουλής** (Τρίπολη Αρκαδίας, 3 Μαΐου 1991) είναι Έλληνας ποδοσφαιριστής ο οποίος αγωνίζεται ως πλάγιος αμυντικός για την Παναχαϊκή.

## Σταδιοδρομία
### Σε συλλογικό επίπεδο
#### Αστέρας Τρίπολης
Ξεκίνησε από τις ακαδημίες του Αστέρα Τρίπολης (σε ηλικία 13 ετών) όπου και έμεινε για 6 χρόνια χωρίς όμως να πραγματοποιήσει κάποια εμφάνιση με την πρώτη ομάδα.

#### Αθηναϊκός
Το 2010 και όντας φοιτητής του τμήματος Φυσικής Αγωγής (ΤΕΦΑΑ) του Εθνικού και Καποδιστριακού Πανεπιστήμιου Αθηνών (ΕΚΠΑ) αναζήτησε ομάδα στην Αθήνα όπου και κατέληξε στον Αθηναϊκό. "Εξαργυρώνοντας" την καλή του χρονιά με τους "λόρδους", πήρε μεταγραφή για τον Φωστήρα.

#### Φωστήρας
Στην πρώτη του χρονιά στον Φωστήρα συνέβαλε τα μέγιστα στην κατάκτηση του πρωταθλήματος του 8ου ομίλου της Δ΄ Εθνικής, γεγονός το οποίο οδήγησε στην ανανέωση του συμβολαίου του για έναν επιπλέον χρόνο.  Συνεχίζοντας τις εξαιρετικές εμφανίσεις του με την ομάδα του Ταύρου στην Γ' Εθνική πλέον, υπέγραψε νέο διετές συμβόλαιο ως προσωπική επιλογή του τότε προπονητή του συλλόγου Τζάκι Ματάισεν. Την περίοδο 2013-14 πραγματοποίησε την καλύτερη χρονιά του με τη φανέλα του Φωστήρα, ενώ σημείωσε το νικητήριο γκολ στην τελευταία αγωνιστική, στο τέταρτο λεπτό των καθυστερήσεων που οδήγησε την ομάδα στα πλέι οφ για την άνοδο στη Σούπερ Λιγκ.

#### Πανιώνιος
Λόγω των εντυπωσιακών εμφανίσεων του με τον Φωστήρα τράβηξε το ενδιαφέρον ομάδων της Σούπερ Λιγκ, αλλά και της Α.Ε.Κ., με τον Πανιώνιο να αποσπά εν τέλει την υπογραφή του με τριετές συμβόλαιο. Στον "ιστορικό" θεωρείται ως το νέο επόμενο ταλέντο που θα αναδειχθεί από τον σύλλογο.

#### Λανς
Το καλοκαίρι του 2017 παραχωρήθηκε ως δανεικός (για έναν χρόνο με οψιόν αγοράς) στη γαλλική Λανς.

### Στις εθνικές ομάδες
Τον Νοέμβριο του 2014 κλήθηκε για πρώτη φορά στην εθνική Ανδρών για τους αγώνες εναντίον των Νήσων Φερόε και της Σερβίας, χωρίς να αγωνιστεί.

## Παραπομπές

 
## Εξωτερικοί σύνδεσμοι
* Το προφίλ του Χρήστου Τασουλή στο transfermarkt.com
* Το προφίλ του Χρήστου Τασουλή στο soccerway.com

Κατηγορία:Έλληνες ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές Αθηναϊκού
Κατηγορία:Ποδοσφαιριστές Φωστήρα
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές ΡΚ Λανς
Κατηγορία:Ποδοσφαιριστές Λιγκ 2
Κατηγορία:Έλληνες ποδοσφαιριστές στο εξωτερικό
Όρος Χάντιγκτον (Αλάσκα)

Το **Όρος Χάντιγκτον** χαρακτηριστική πυραμίδα βράχου και πάγου στην κεντρική οροσειρά της Αλάσκας, περίπου 13 χλμ. Ν-ΝΔ του ΜακΚίνλεϊ. Βρίσκεται επίσης 10 χλμ. ανατολικά του όρους Χάντερ. Παρόλο που επισκιάζεται -όσον αφορά στο ύψος- από το ΜακΚίνλεϊ, το Χάντιγκτον είναι δυσκολότερη και πλέον απόκρημνη κορυφή: σχεδόν προς κάθε κατεύθυνση, οι όψεις του βουνού καταθυθίζονται απότομα περίπου για 1,5 χλμ. Ακόμακαι η ευκολότερη διαδρομή του παρουσιάζει σημαντική δυσκολία και αποτελεί μεγαλύτερη τεχνική πρόκληση παρά η στάνταρ διαδρομή στο ΜακΚίνλεϊ και είναι αγαπημένη κορυφή για ορειβάτες υψηλού επιπέδου. 

Η πρώτη ανάβαση στο όρος Χάντιγκτον έγινε το 1964 από τον Γάλλο αλπινιστή Λιονέλ Τερέ και την ομάδα του, μέσω της ΒΔ κόψης, που ονομάζεται επίσης Γαλλική Κόψη. Η δεύτερη ανάβαση την επόμενη χρονιά έγινε μέσω της Δ όψης και έχει καταγραφεί από τον ορειβάτη και συγγραφέα Ντέιβιντ Ρόμπερτς στο *The Mountain of My Fear*. Το βουνό είναι προσβάσιμο είτε από τη δυτική διακλάδωση του παγετώνα Ρουθ, στη βόρεια πλευρά του βουνού, ή από τον παγετώνα Τοκόσιτνα, στη νότια πλευρά.

## Αξιοσημείωτες αναβάσεις
* 1964 *Γαλλική Κόψη* Λιονέλ Τερέ και άλλοι.
* 1965 *Διαδρομή Χάρβαρντ* (VI 5.9 A2 70-βαθμοί πάγος) από τους Ντέιβιντ Ρόμπερτς, Εντ Μπερντ, Ντον Τζένσεν, Ματ Χέιλ.
* 1978 *Βόρεια Όψη* Τζακ Ρόμπερτς και Σάιμον ΜακΚάρτνεϊ, 6 Ιουλίου 1978.
* 1978 *ΝΑ Σπιρούνι* Τζότζεφ Κέλιν, Κεντ Μένεγκιν, Γκλεν Ράνταλ και Άνγκους. Μ. Θίερμερ Τζ. στις 9 Ιουλίου 1978.
* 1989 *Διαδρομή Νετλ-Κουΐρκ*, dαπό τους Ντέιβ Νετλ και Τζέιμς Κουΐρκ, 24 Μαΐου, 1989.

## Περαιτέρω ανάγνωση
* 
* 
* 

## Σημειώσεις - παραπομπές


## Εξωτερικοί σύνδεσμοι

* Mount Huntington on bivouac.com
* Mount Huntington on Summitpost.org

Κατηγορία:Βουνά της Αλάσκας
Κατηγορία:Οροσειρά της Αλάσκας
BBC Media Village

250px|right|thumb|Το BBC Media Village το 2004

Το **BBC Media Village** εγκαινιάστηκε το 2004 και είναι η δεύτερη φάση της ανάπτυξης του BBC White City. Το Media Village έχει έκταση 17 στρέμματα και βρίσκεται στο δυτικό Λονδίνο.

## Κτήρια

Τα δύο κύρια κτήρια για το προσωπικό είναι το Κέντρο Μετάδοσης, το οποίο στεγάζει το BBC Future Media & Technology και το BBC Programme Management Office και το Κέντρο Μέσων Ενημέρωσης, το οποίο παρέχει στέγαση σε γραφεία του BBC εκ των οποίων πολλά είναι για το διοικητικό τμήμα της εταιρείας. Επίσης, το Κέντρο Μέσων Ενημέρωσης είναι η παγκόσμια έδρα της θυγατρικής εταιρείας του BBC το BBC Worldwide.

Το Ενεργειακό Κέντρο παρέχει υπηρεσίες σε ολόκληρη την περιοχή και από το 2008 στεγάζει την ομάδα παραγωγής του Top Gear και την ομάδα του περιοδικού του Top Gear. Επίσης, στέγαζε και την εκπομπή *The One Show* από το 2007 μέχρι το 2013.

Τα κτήρια άνοιξαν για το κοινό το Σεπτέμβριο του 2004. Το κοινό έχει πρόσβαση στα μαγαζιά, στα μπαρ καθώς και άλλα καταστήματα λιανικής πώλησης.

Τα κτήρια σχεδιάστηκαν από τις εταιρείες *Allies and Morrison* και *Buro Happold* και χτίστηκαν από την εταιρεία *Bovis Lend Lease*.

## Παραπομπές


Κατηγορία:British Broadcasting Corporation
Κατηγορία:Κτίρια και κατασκευές στο Λονδίνο
Αλέξανδρος Ε΄ της Μακεδονίας

Ο **Αλέξανδρος Ε΄ της Μακεδονίας** (τέλη 4ου – αρχές 3ου αι. π.Χ.) από τη Δυναστεία των Αντιπατριδών ήταν ο τρίτος και νεώτερος γιος του Κάσσανδρου και της Θεσσαλονίκης, ετεροθαλούς αδελφής του Μεγάλου Αλεξάνδρου.  Ανέβηκε στον θρόνο το 297 π.Χ., μετά τον θάνατο του αδελφού του Φιλίππου Δ΄, ο οποίος είχε διαδεχτεί τον Κάσσανδρο, και συμβασίλευσε με τον άλλο αδελφό του, τον Αντίπατρο Β΄ μέχρι το 294. Όταν ο Αντίπατρος Β΄ δολοφόνησε τη μητέρα τους, διότι πίστευε πως ευνοούσε τον Αλέξανδρο Ε΄ , τα δύο αδέλφια ήρθαν σε ρήξη. Ο Αλέξανδρος Ε΄ ζήτησε τη βοήθεια του Πύρρου και του Δημητρίου Α΄ του Πολιορκητή για να τον βοηθήσουν να επανέλθει στο θρόνο. Στον Πύρρο προσέφερε ως αντάλλαγμα τις παραθαλάσσιες εκτάσεις της Μακεδονίας μαζί με τις Επαρχίες της Αμβρακίας, Ακαρνανίας και Αμφιλοχίας. Ο Πύρρος τις κατέλαβε μαζί με το υπόλοιπο βασίλειο της Μακεδονίας, το οποίο παρέδωσε στον Αλέξανδρο Ε΄.. 

Σύμφωνα με τον Πλούταρχο, όταν ο Δημήτριος Α΄ ο Πολιορκητής εμφανίστηκε, το 294, τα δύο αδέλφια είχαν ήδη συμφιλιωθεί. Ο Αλέξανδρος Ε΄ υποδέχθηκε τον Δημήτριο Α΄ στο Δίον, επιφανειακά φιλικά, αλλά γρήγορα δημιουργήθηκε κλίμα καχυποψίας ανάμεσά τους και σχεδίασαν και οι δύο μυστικά την εξόντωση του άλλου. Ο Δημήτριος Α΄ φαίνεται να ειδοποιήθηκε πριν από ένα δείπνο πως ο Αλέξανδρος προετοίμαζε τη δολοφονία του και πήρε μέτρα ασφάλειας. Την επόμενη ημέρα ανακοίνωσε πως έπρεπε να φύγει εσπευσμένα. Ο Αλέξανδρος Ε΄ τον συνόδευσε μέχρι τη Λάρισσα, όπου ο Δημήτριος διέταξε να τον δολοφονήσουν μετά το τέλος ενός δείπνου. 

## Παραπομπές


Κατηγορία:Μακεδόνες μονάρχες
Κατηγορία:Δυναστεία των Αντιπατριδών
Άατσε

**Άατσε** (*Aatxe*) είναι στη μυθολογία των Βάσκων το όνομα κακού πνεύματος. Το όνομά του σημαίνει κατά λέξη «νεαρός ταύρος», ενώ είναι γνωστό και με το όνομα **Ετσάι** (*Etsai*). Θεωρείται ότι κατοικεί σε σπηλιές με τη μορφή νεαρού ταύρου, παίρνοντας όμως κάποιες φορές και μορφή ανθρώπου. Θεωρείται ότι εξορμά από τη σπηλιά του τις νύχτες με καταιγίδα.

## Παραπομπές


Κατηγορία:Βασκική μυθολογία
Υδρωπικία

Στην ιατρική **υδρωπικία** ή **ύδρωπας**   ονομάζεται η συγκέντρωση ορώδους υγρού σε κοιλότητες του σώματος ή μέσα στους ιστούς ή κάτω από το δέρμα. Η συλλογή αυτού του υγρού οφείλεται σε διάφορες αιτίες, όπως καρδιακή ή νεφρική ανεπάρκεια. Ανάλογα με το όργανο όπου συγκεντρώνεται το υγρό, η υδρωπικία παίρνει και την ονομασία της· για παράδειγμα, υδροθώρακας, υδροπερικάρδιο, ύδραθρο, υδροκεφαλία κλπ. Συνήθως ο όρος υδρωπικία αναφέρεται στη συλλογή υγρού στην κοιλιά (ασκίτης). Το υγρό πιέζει τα όργανα και προκαλεί πρόσθετες ενοχλήσεις, πέρα από αυτές της κύριας νόσου που προκάλεσε την υδρωπικία. Η θεραπεία της, εκτός από την αντιμετώπιση του αιτίου, είναι και συμπτωματική και εξαρτάται από το μέρος που πάσχει και από την πίεση που ασκεί στα άλλα όργανα.

## Παραπομπές


Κατηγορία:Φυσιολογία ζώων
Αντουάν Γκενέ

Ο **Αντουάν Γκενέ** (*Antoine Guenée*, 23 Νοεμβρίου 1717 – 27 Νοεμβρίου 1803) ήταν Γάλλος Ρωμαιοκαθολικός ιερέας και συγγραφέας, που έγραψε έργα απολογητικά του Χριστιανισμού. Μεταξύ των έργων του το γνωστότερο, που έχει μεταφρασθεί σε περισσότερες από είκοσι γλώσσες και επανεκδίδεται συχνά, είναι το *Επιστολαί ενίων Εβραίων, Πορτογάλων, Γερμανών και Πολωνών προς τον Κον. [[Βολταίρος|Βολταίρον]]* (1769). Το περιεχόμενό του, μία ανασκευή των επιχειρημάτων του Βολταίρου, είναι μία υπεράσπιση της Αγίας Γραφής και όχι της εβραϊκής θρησκείας.

## Παραπομπές


## Πηγές
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμ. 9 (1972), σελ. 752

Κατηγορία:Γάλλοι συγγραφείς
Κατηγορία:Ρωμαιοκαθολικοί ιερείς
Κατηγορία:Χριστιανοί απολογητές
Γενούζης

Ο **Γενούζης** ή **Ιανούζης** (*Γενούζ*) ήταν αρνησίθρησκος Οθωμανός ναύαρχος, που έδρασε κατά την Άλωση της Κωνσταντινούπολης (1453). Είχε αποκτήσει την εξαιρετική εύνοια του σουλτάνου Μωάμεθ Β΄ και διορίσθηκε παρά τη μικρή του ηλικία αρχιναύαρχος του οθωμανικού στόλου. Ως τέτοιος, ανέλαβε το 1455 να τιμωρήσει τους Λατίνους που κατοικούσαν στα νησιά Νάξος, Πάρος, Ρόδος, Κως και άλλα, επειδή τροφοδοτούσαν τους Ισπανούς πειρατές. Στην αποστολή του όμως αυτή απέτυχε, παρά το γεγονός ότι κατέλαβε χωρίς μάχη τη Νέα Φώκαια. Για τον λόγο αυτό περιέπεσε στη δυσμένεια του Μωάμεθ Β΄ και μετά από λίγο καιρό θανατώθηκε.

## Πηγές
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 9 (1972), σελ. 405

Γενουζης
Μονή των Γαλακρηνών

Η **Μονή των Γαλακρηνών** ήταν παλαιό βυζαντινό μοναστήρι στην περιφέρεια της Μητροπόλεως Χαλκηδόνος. Η ακριβής θέση της παραμένει άγνωστη. Για πρώτη φορά μνημονεύεται το έτος 535 σε αναφορά των μοναχών της προς τον Πατριάρχη Μηνά. Από την ιστορία της είναι γνωστό ότι εκεί έζησε επί εξαετία (από το 907 ως το 912) ο Πατριάρχης Νικόλαος ο Μυστικός όταν ήλθε σε ρήξη με τον Αυτοκράτορα Λέοντα ΣΤ΄ τον Σοφό εξαιτίας του τέταρτου γάμου του Λέοντος.

## Πηγές
* *Νέα Ελληνική Εγκυκλοπαίδεια* «Χάρη Πάτση», τόμος 9 (1972), σελ. 217

Γαλακρηνων
Σερβικές βουλευτικές εκλογές 1903

Οι βουλευτικές εκλογές του 1903 διεξήχθησαν στο Βασίλειο της Σερβίας την 21 Σεπτεμβρίου του 1903. Οι εκλογές έγιναν βάση του Συντάγματος του 1903 και των οργανικών νόμων που προέρχονταν από αυτό. 

Μετά τις εκλογές, Ο Σάβα Γκρούιτς του Λαϊκού Ριζοσπαστικού Κόμματος νικητής των εκλογών, σχημάτισε κυβέρνηση σε συνασπισμό με ανεξάρτητους βουλευτές. Πρόεδρος της συνέλευσης, βουλής, εκλέγεται ο Άτσα Στανοϊέβιτς.

## Παραπομπές


## Πηγές
* ЈУГОСЛОВЕНСКЕ НАРОДНЕ СКУПШТИНЕ И САБОРИ, ст.154

1903
Ζαν-Λουΐ Λεκά

Ο **Ζαν-Λουΐ Λεκά** (γεννημένος στις 21 Σεπτεμβρίου 1985 στην Μπαστιά της Κορσικής) είναι Γάλλος ποδοσφαιριστής ο οποίος αγωνίζεται ως τερματοφύλακας. Έχει ύψος 1,77 μέτρα και βάρος 75 κιλά.

## Βιογραφία
Έχοντας περάσει από τα τμήματα υποδομής της ΑΣ Φουριανί-Αγκλιανί, εντάχθηκε στις ακαδημίες της ΣΚ Μπαστιά, της σημαντικότερης ομάδας της ευρύτερης περιοχής. Μετά την αποχώρηση του Αντζελό Υγκ το 2004 από την ομάδα, έγινε αναπληρωματικός του Νικολά Πενετό και πραγματοποίησε την πρώτη του συμμετοχή στην Λιγκ 1 σε αναμέτρηση απέναντι στην Μονακό, έπειτα από την αποβολή του βασικού τερματοφύλακα του συλλόγου της Κορσικής (ήττα με σκορ 5-2). Αγωνίστηκε, επίσης, και στην αμέσως επόμενη αναμέτρηση απέναντι στην ΡΚ Λανς (νίκη με σκορ 3-1). 

Στη διάρκεια της σεζόν 2005-2006, αγωνίστηκε στις τρεις τελευταίες αναμετρήσεις, έπειτα από διαμάχη του Νικολά Πενετό με τους διοικούντες τον κορσικανικό σύλλογο. Καθώς ο τελευταίος αποχώρησε με προορισμό την Βαλανσιέν, αγωνίστηκε στις πρώτες αναμετρήσεις της νέας σεζόν του γαλλικού πρωταθλήματος, προτού αντικατασταθεί κάτω από τα δοκάρια της εστίας των Κορσικανών από τον Αουστίν Ετζίντε. Μεταγράφηκε, επίσης, στην Βαλανσιέν τον Ιούλιο του 2008.

Αγωνίστηκε στην πρώτη του αναμέτρηση για την Λιγκ 1 με τα χρώματα της Βαλανσιέν στις 15 Αυγούστου 2009 απέναντι στην Ολιμπίκ Λυών, έπειτα από τιμωρία του Νικολά Πενετό.

Τον Ιανουάριο του 2012, τραυματίστηκε σοβαρά στη διάρκεια αναμέτρησης της δεύτερης ομάδας της Βαλανσιέν απέναντι στην Ουασκεάλ. Η ρήξη του δεξιού του χιαστού συνδέσμου τον υποχρέωσε να παραμείνει εκτός αγωνιστικής δράσης για διάστημα πέντε με έξι μηνών.

Στις 19 Ιουλίου 2013, η Μπαστιά και η Βαλανσιέν ήρθαν σε μεταξύ τους συμφωνία για την ανταλλαγή των τερματοφυλάκων τους, Μακέντο Μάγκνο Νοβάες και Ζαν-Λουΐ Λεκά, με τον τελευταίο, με αυτόν τον τρόπο, να αγωνίζεται και πάλι στον σύλλογο της Μπαστιά. 

## Παραπομπές



## Εξωτερικός Σύνδεσμος
* Στατιστικά του Ζαν-Λουί Λεκά

Κατηγορία:Γάλλοι ποδοσφαιριστές
Κατηγορία:Ποδοσφαιριστές Εθνικής Κορσικής
Κατηγορία:Ποδοσφαιριστές ΣΚ Μπαστιά
Κατηγορία:Ποδοσφαιριστές Βαλανσιέν ΦΚ
Κατηγορία:Τερματοφύλακες ποδοσφαιριστές
Σερβικές βουλευτικές εκλογές 1906

Οι εκλογές του Βασιλείου της Σερβίας έγιναν στις 11 Ιουνίου 1906 με νικητή το Λαϊκό Ριζοσπαστικό κόμμα.

Η εκλογική μάχη χαρακτηρίστηκε από καταγγελίες για καταχρήσεις. Κατά τη διάρκεια της προεκλογικής εκστρατείας των κομμάτων της αντιπολίτευσης κατηγόρησαν την κυβέρνηση του Νικόλα Πάσιτς για πολλές καταχρήσεις εξουσίας.

## Αποτελέσματα

## Πηγές
* ЈУГОСЛОВЕНСКЕ НАРОДНЕ СКУПШТИНЕ И САБОРИ, ст.154

1906
Πρώτη ανάβαση

Στην αναρρίχηση **πρώτη ανάβαση** (συντόμευση **FA** σε αναρριχητικούς οδηγούς) ορίζεται η πρώτη επιτυχής, τεκμηριωμένη ανάβαση σε ένα βουνό, ή η πρώτη που ακολουθεί κάποια ιδιαίτερη αναρριχητική διαδρομή. Οι πρώτες αναβάσεις είναι αξιοσημείωτες διότι συνεπάγονται πραγματική εξερεύνηση, με μεγαλύτερο κίνδυνο, προκλήσεις και αναγνώριση παρά η αναρρίχηση σε διαδρομές που άνοιξαν άλλοι. 

## Ιστορία
Οι πληροφορίες για τις πρώτες αναβάσεις σε πολλά βουνά είναι διφορούμενες ή αντιφατικές. Μερικές φορές η μόνη ένδειξη κορυφής είναι ένας λιθοσωρός, τέχνεργα ή  επιγραφές στην κορυφή. Σήμερα, οι πρώτες αναβάσεις καταγράφονται προσεκτικά και συνήθως αναφέρονται σε αναρριχητικούς οδηγούς.

## Σχετικοί όροι
Στην αναρρίχηση, ορισμένες από τις πρώτες αναβάσεις, ιδιαίτερα για δύσκολες διαδρομές, περιελάμβαναν ελεύθερη αναρρίχηση και την τεχνική αναρρίχηση. Το αποτέλεσμα είναι ότι οι υποστηρικτές της αβοήθητης "αγνής" αναρρίχησης ανέπτυξαν τον προσδιορισμό **πρώτη ελεύθερη ανάβαση** (**first free ascent (FFA)**) για αναβάσεις που σκόπιμα έγιναν με τη χρήση μόνο προστατευτικού εξοπλισμού.

Οι **δεύτερες** αναβάσεις είναι επίσης αξιοσημείωτες στους αναρριχητικούς κύκλους, και συχνά περιλαμβάνουν βελτιώσεις μιας διαδρομής, καλύτερες περιγραφές και συμβουλές για τεχνικές βελτιώσεις ή πληροφορίες σχετικές με τον απαιτούμενο εξοπλισμό της διαδρομής.

Ορισμένες άλλες "πρώτες αναβάσεις" καταγράφονται για διαφορετικούς λόγους. Η μία είναι η **πρώτη χειμερινή ανάβαση** και είναι ιδιαίτερα σημαντική όπου το χειμερινό κλίμα είναι παράγων αύξησης του βαθμού δυσκολίας της διαδρομής. Στο βόρειο ημισφαίριο οι συμβατικές χειμερινές αναβάσεις γίνονται μεταξύ 21 Δεκεμβρίου και 21 Μαρτίου και δεν συσχετίζονται με τις συνθήκες. Στην περιοχή των Ιμαλαΐων, αν και ο χειμώνας στο Νεπάλ και την Κίνα επιτρέπει την έναρξη περίπου από τις 1 Δεκεμβρίου, οι συμβατικές χειμερινές αναβάσεις αρχίζουν στις 21 Δεκεμβρίου.

Ένας άλλος τύπος πρώτης ανάβασης είναι η **πρώτη μοναχική ανάβαση** δηλαδή η πρώτη ανάβαση από έναν μόνο ορειβάτη. Είναι η σημαντικότερη πρώτη ανάβαση της αναρρίχησης υψηλού επιπέδου, στην οποία ο αναρριχητής χρησιμοποιεί τεχνικές αυτασφάλισης ή δεν χρησιμοποιεί καμία μέθοδο προστασίας (και καταγράφεται συχνά ως **πρώτη [[ελεύθερη μοναχική αναρρίχηση]]**). Ένας άλλος τύπος είναι η **πρώτη γυναικεία αναρρίχηση** (FFA first female ascent). 

Απαντάται, επίσης, ο όρος **τελευταία ανάβαση** και αναφέρεται σε ανάβαση της οποίας τα χαρακτηριστικά έχουν τόσο αλλοιωθεί, από λιθόπτωση, ώστε η διαδρομή δεν υφίσταται πλέον (π.χ. η νοτιοδυτική όψη της Αιγκίγ ντι Ντρι στις Άλπεις). I

## Παραπομπές σημειώσεις


## Εξωτερικοί σύνδεσμοι
* Alpinist Magazine  – Peter Mortimer's *First Ascent*, Issue 17.

Κατηγορία:Αναρρίχηση
Σερβικές βουλευτικές εκλογές 1905

Οι εκλογές για την συνέλευση του Βασιλείου της Σερβίας το 1905 έγιναν στις 10 Ιουλίου. Νικητής των εκλογών ήταν το Ανεξάρτητο Ριζοσπαστικό κόμμα με αρχηγό τον Λιούμπομιρ Στογιάνοβιτς που έπειτα σχημάτισε κυβέρνηση. 

## Πηγές
* ЈУГОСЛОВЕНСКЕ НАРОДНЕ СКУПШТИНЕ И САБОРИ, ст.154

1905
Σερβικές βουλευτικές εκλογές 1912

Η Εθνοσυνέλευση (βουλή) του Βασιλείου της Σερβίας, προέκυψε από τις εκλογές που έγιναν την 1 Απριλίου 1912.

Νικητής των εκλογών ήταν το Λαϊκό Ριζοσπαστικό κόμμα με 84 έδρες, και όλα τα άλλα κόμματα 82 έδρες. Εκλέχτηκαν 166 βουλευτές.

## Πηγές
* ЈУГОСЛОВЕНСКЕ НАРОДНЕ СКУПШТИНЕ И САБОРИ, ст.154

1912
Σερβικές βουλευτικές εκλογές 1908

Οι βουλευτικές εκλογές του Βασιλείου της Σερβίας έγιναν στις 8 Μαΐου 1908 με νικητή το κυβερνών Λαϊκό Ριζοσπαστικό κόμμα το οποίο κέρδισε 81 από τις 160 έδρες στην Εθνοσυνέλευση. Η προσέλευση των ψηφοφόρων ήταν περίπου 70%, με 397.750 ανθρώπους να έχουν το δικαίωμα ψήφου. 

## Αποτελέσματα

## Παραπομπές


## Πηγές
* Политика 20.5.1908.
* Политика 19.5.1908.

1908
Μανουήλ Κομνηνός (υιός Ανδρονίκου Α΄)

Ο **Μανουήλ Κομνηνός** (1143-1180) ήταν γιος του Ανδρονίκου Α΄ Κομνηνού αυτοκράτορα των Ρωμαίων.

## Οικογένεια
Νυμφεύτηκε τη Ρουσουδάν των Βαγρατιδών-Ιβηρίας, κόρη του Γεωργίου Γ΄ της Γεωργίας (1156-84). Είχαν τα εξής τέκνα:
* Αλέξιος Α΄, ιδρυτής της αυτοκρατορίας της Τραπεζούντος. Πρόσθεσε το «Μέγας» στο επώνυμό του. Νυμφεύτηκε τη Θεοδώρα Αξούχινα.
* Δαυίδ (1184-1214), άρχων Ηρακλείας και Παφλαγονίας.
Η αδελφή τής Ρουσουδάν, η Θάμαρ βασίλισσα της Γεωργίας (1184-1213), βοήθησε τα ανίψια της Αλέξιο και Δαυίδ στην εγκατάστασή τους στην Τραπεζούντα.

## Παραπομπές


Μανουήλ
Κατηγορία:Βυζαντινοί του 12ου αιώνα
Θεοδώρα Κομνηνή (κόρη Αλεξίου Α΄)

Η **Θεοδώρα Κομνηνή** (15 Ιανουαρίου 1096 - ...) Βυζαντινή πριγκίπισσα από την Δυναστεία των Κομνηνών, ήταν τέταρτη από τις πέντε κόρες και έβδομο παιδί του αυτοκράτορα Αλεξίου Α΄ Κομνηνού και της Ειρήνης Δούκαινας. Δεύτερος σύζυγος της έγινε ο Κωνσταντίνος Άγγελος, γενάρχης του Οίκου των Αγγέλων με τον οποίο απέκτησε επτά παιδιά. Ο Ισαάκιος Β΄ Άγγελος και ο Αλέξιος Γ΄ Άγγελος οι πρώτοι αυτοκράτορες από την Δυναστεία των Αγγέλων ήταν εγγονοί της μέσω του τρίτου γιου της Ανδρόνικου. Οι απόγονοι της κυβέρνησαν εκτός από την Βυζαντινή αυτοκρατορία και το Δεσποτάτο της Ηπείρου.

## Βιογραφία
Η Θεοδώρα Κομνηνή γεννήθηκε στις 3 μετά τα μεσάνυχτα της 15ης Ιανουαρίου 1096, ως τέταρτη από τις πέντε κόρες και έβδομο παιδί του αυτοκράτορα Αλεξίου Α΄ Κομνηνού και της Ειρήνης Δούκαινας. Παντρεύτηκε σε πρώτο γάμο, περί το 1111, τον Κωνσταντίνο Κουρτίκη, αλλά αυτός πέθανε σχετικά σύντομα - αναφέρεται ως χήρα το 1118 - χωρίς να αποκτήσει παιδιά. Μετά τον θάνατο του πατέρα της προχώρησε σε δεύτερο γάμο με τον Κωνσταντίνο Άγγελο (1122), μέλος της κατώτερης αριστοκρατίας από την Φιλαδέλφεια της Μικράς Ασίας. Ο Άγγελος ήταν εξαιρετικά όμορφος, αλλά η μητέρα της Θεοδώρας δεν έβλεπε τον γάμο αυτό με καλό μάτι, πράγμα που φαίνεται ότι επέδρασε αρνητικά στις σχέσεις με την κόρη της, η οποία αναφέρεται στην τελευταία και με τις λιγότερο ευνοϊκές διατάξεις στο τυπικό που εξέδωσε η αυτοκράτειρα Ειρήνη για την Μονή της Κεχαριτωμένης. Η Θεοδώρα Κομνηνή αναφέρεται για τελευταία φορά τον Οκτώβριο του 1136, αν και είναι άγνωστη η ημερομηνία του θανάτου της. Ο σύζυγος της συμμετείχε σε μία σειρά από εκστρατείες στο πλευρό του ανεψιού της Μανουήλ Α΄ Κομνηνού αλλά χωρίς ιδιαίτερη επιτυχία. Αναφέρεται τελαυταία φορά το 1166.

## Οικογένεια
Με τον δεύτερο σύζυγο της Κωνσταντίνο Άγγελο απέκτησε επτά τέκνα. Τα παιδιά της ίδρυσαν τον Οίκο των Αγγέλων - ο Ισαάκιος Β΄ Άγγελος και ο Αλέξιος Γ΄ Άγγελος, ήταν εγγονοί της μέσω του τρίτου γιου της Ανδρόνικου, και την δυναστεία των Κομνηνοδουκών του Δεσποτάτου της Ηπείρου.

*Ιωάννης Άγγελος π. 1125/27-π. 1200, σεβαστοκράτορας. Ο νόθος γιος του Μιχαήλ Α΄ Κομνηνός Δούκας έγινε ο ιδρυτής του Δεσποτάτου της Ηπείρου.
*Μαρία Αγγελίνα γενν. π. 1128/30, παντρεύτηκε τον Κωνσταντίνο Καμύτζη.
*Αλέξιος Κομνηνός Άγγελος γεν. περί το 1131, παντρεύτηκε και απέκτησε έναν γιο.
*Ανδρόνικος Άγγελος περί το 1133-πριν τον Σεπτέμβριο 1185, με την Ευφροσύνη Κασταμονίτισσα απέκτησε εννιά παιδιά, μεταξύ των οποίων και οι Ισαάκιος Β΄ Άγγελος και Αλέξιος Γ΄ Άγγελος.
*Ευδοκία Αγγελίνα, γεν. περί το 1134, παντρεύτηκε τον Βασίλειο Τζυκανδύλη Γουδέλη αλλά δεν απέκτησε παιδιά.
*Ζωή Αγγελίνα, γεν. περί το 1135, παντρεύτηκε τον Ανδρόνικο Συναδηνό με τον οποίο απέκτησε πολλά παιδιά αλλά είναι άγνωστα τα ονόματα τους.
*Ισαάκιος Άγγελος Δούκας, γεν. περί το 1137, παντρεύτηκε και είχε τουλάχιστον τέσσερα παιδιά.

Η Ειρήνη Αγγελίνα κόρη του Ισαάκιου Β΄ Άγγελου παντρεύτηκε τον Φίλιππο της Σουαβίας τέταρτο γιο του Φρειδερίκου Α΄ Βαρβαρόσσα. Με τον γάμο η οικογένεια πέρασε σε όλες τις μεγάλες αυτοκρατορικές οικογένειες στην δυτική Ευρώπη.

## Παραπομπές


## Πηγές
* 

Θεοδωρα
Κατηγορία:Βυζαντινοί του 12ου αιώνα
Τρίαινα του Παράκας

Η **Τρίαινα του Παράκας** ή **Τρίαινα των Άνδεων** ή **Κηροπήγιο του Παράκας**, είναι ένας προϊστορικός γεωγλυφικός σχηματισμός πάνω σε αμμώδες έδαφος στη βόρεια πλευρά της χερσονήσου Παράκας στο Περού. Κεραμικά σκεύη που βρέθηκαν στην γύρω περιοχή χρονολογούνται στο 200 π.Χ., την περίοδο που άκμασε ο πολιτισμός των Παράκας.Ο ακριβής προσδιορισμός του σχηματισμού είναι αδύνατος καθώς δημιουργήθηκε με αφαίρεση της άμμου.

## Περιγραφή
Ο σχηματισμός μοιάζει με τρίαινα ή τρίφωτο κηροπήγιο, έχει ύψος 183 μέτρα, πλάτος 3,2 μέτρα, βάθος αυλακώσεων από 1 μέχρι 1,2 μέτρα και στη βάση του παρατηρείται ένα παραλληλόγραμμο με διαστάσεις 20 x 14 μέτρα.

## Ιστορία
Η ακριβής χρονολόγηση του γεωγλυφικού είναι άγνωστη. Αρχαιολόγοι ανακάλυψαν κεραμικά στη γύρω περιοχή από τον πολιτισμό των Παράκας, που χρονολογούνται στο 200 π.Χ., αλλά δεν είναι σαφές αν ήταν αυτοί που κατασκεύασαν το γεωγλυφικό.

## Σκοπός κατασκευής
Ο σκοπός της κατασκευής του είναι άγνωστος, αν και υπάρχουν διάφορες υποθέσεις. Για να γίνει αντιληπτός ο σχηματισμός, λόγω του μεγάλου μεγέθους του, πρέπει να απομακρυνθούμε αρκετά από αυτόν, μέσα στη θάλασσα, όπου είναι εμφανής ακόμα και από απόσταση 20 χιλιομέτρων. Οπότε μια υπόθεση είναι να χρησίμευε ως βοήθεια για την πλεύση των ναυτικών. Άλλη θεωρία έχει να κάνει με το χρυσό ραβδί, σαν αστραπή, του θεού Βιρακότσα, που φαίνεται στη μυθολογία των λαών της Νότιας Αμερικής. Μια τρίτη ότι πρόκειται για την αναπαράσταση κάποιου φυτού, πιθανά κάποιου παραισθησιογόνου όπως το Στραμώνιο.

## Εξωτερικοί σύνδεσμοι
* http://www.kmatthews.org.uk/cult_archaeology/out_of_place_artefacts_13.html

## Σχετικά λήμματα
*Γραμμές της Νάσκα

## Παραπομπές


Κατηγορία:Αρχαιολογικοί τόποι στο Περού
532037 Τσιμινιγάγουα

Το **Τσιμινιγάγουα** (Chiminigagua, προσωρινή ονομασία 2013 FY27) είναι μεταποσειδώνιο αντικείμενο που ανήκει στον διασκορπισμένο δίσκο. Η ανακάλυψή του ανακοινώθηκε στις 31 Μαρτίου 2014. Έχει απόλυτο μέγεθος 3, το ένατο λαμπρότερο απ' όλα τα μεταποσειδώνια αντικείμενα. Από το απόλυτο μέγεθος η διάμετρός του υπολογίζεται ότι είναι από 670 έως 1490 χιλιόμετρα, και έτσι θα μπορούσε να είναι πλανήτης νάνος. Με βάση τη θερμική εκπομπή του, η διάμετρός του υπολογίζεται σε περίπου 740 χιλιόμετρα.

Το Τσιμινιγάγουα ανακαλύφθηκε από τους Σκοτ Σέπαρντ και Τσαντ Τρουχίγιο στις 17 Μαρτίου 2013 χρησιμοποιώντας την κάμερα σκοτεινής ενέργειας (DECam) στο τηλεσκόπιο διαμέτερου 4 μέτρων Βίκτορ Μ. Μπλάνκο, στο Διαμερικανικό Αστεροσκοπείο του Σέρο Τολόλο, Χιλή. Η ανακάλυψή του έγινε ενώ το Τσιμινιγάγουα βρισκόταν κοντά στο αφήλιό του, δηλαδή στη μέγιστη απόσταση από τον Ήλιο, στις 80 ΑΜ, και έτσι ήταν αχνό, με φαινόμενο μέγεθος 22. Το αντικειμένο παρατηρήθηκε για ένα χρόνο πριν γίνει η ανακοίνωση της ανακάλυψής του.

Διαθέτει ένα φεγγάρι διαμέτρου περίπου 190 χιλιομέτρων, το οποίο ανακαλύφθηκε το 2018 σε εικόνες από το Διαστημικό Τηλεσκόπιο Χαμπλ.

## Παραπομπές


Κατηγορία:Μεταποσειδώνια αντικείμενα
Κατηγορία:Υποψήφιοι πλανήτες νάνοι
Γιόζεφ Γιόχλερ

Ο **Γιόζεφ "Σεπ" Γιόχλερ** (Josef Jöchler) (γενν. 6 Μαΐου, 1923 στο Λάντεκ, 1994) ήταν ορειβάτης από το Τιρόλο, Αυστρία.

## Βίος και ορειβασία
Ο Γιόχλερ γεννήθηκε στο Λάντεκ, όπου και έμαθε την τέχνη του οικοδόμου. Με τον αδελφό του Χανς πραγματοποίησε την ανάβαση της ανατολικής όψης του Ραγκλεσπίτσε το 1951, πρώτη ανάβαση μιας διαδρομής με δυσκολία VI στις Άλπεις Βέργουολ (Alps Verwall). Το 1952 μαζί με τον Χέρμαν Μπουλ σε εξαιρετικά αντίξοες συνθήκες πραγματοποίησε την όγδοη ανάβαση της βόρειας όψης του Άιγκερ. Ένα χρόνο αργότερα πραγματοποίησε την όγδοη ανάβαση στη βόρεια πλευρά του Μάτερχορν.

Στις 19 Οκτωβρίου 1954 μαζί με τον Χέρμπερτ Τίσι και τον Σέρπα Πάσανγκ Ντάγουα Λάμα πραγματοποίησε την πρώτη ανάβαση στο έκτο ψηλότερο βουνό στον κόσμο, στην στο Τσο Ογιού 8.188 μ.. Η συνολική δυσκολία της διαδρομής και η απουσία εφεδρικού οξυγόνου θεωρήθηκε ορόσημο για την ορειβασία μεγάλου υψομέτρου.

## Σημαντικές αναβάσεις
* Σερλ, βόρεια όψη 1943
* Παρσεϊερσπίτσε, βορειανατολική όψη 1950
* Ραγκλεσπίτσε, ανατολική όψη με τον 1951 με τον Μπρούντεν Χανς Γιόχλερ
* Ντεντ ντ’Ερέν, βόρεια όψη 1951 (δέκατη επανάληψη)
* Άιγκερ, βόρεια όψη 1952 με Χέρμαν Μπουλ u.a. (όγδοη επανάληψη)
* Τοφάνα, νοτιανατολική πλευρά, 1952 
* Μάτερχορν, βόρεια πλευρά 1953 (8.Begehung)
* Τρε Τσίμε ντι Λαβαρέντο, βόρεια όψη 1953
* Τσο Ογιού (8.188 μ, Θιβέτ), 1954 με Χέρμπερτ Τίσι και Πάσανγκ Ντάγουα Λάμα
* Πιτζ Μπαντίλε, βορειανατολική όψη 1971
* Τσίμα Κανάλι, 1973 δυτική όψη (Μπουλ-Ρις)

## Παραπομπές


## Βιβλιογραφία
* Herbert Tichy: *Cho Oyu - Gnade der Götter* Wien, 1955.

Κατηγορία:Αυστριακοί ορειβάτες
Πάσανγκ Ντάγουα Λάμα

Ο **Πάσανγκ Ντάγουα Λάμα** (* 1912, 15 Σεπτεμβρίου, 1982 Νταρτζίιλινγκ) ήταν Σέρπα ορειβάτης γνωστός για την πρώτη ανάβαση του Τσο Ογιού.

Ο Πάσανγκ Ντάουα Λάμα, ο Τένσινγκ Νοργκέι, ο Ανγκ Τάρκι και ο Γκιάλζεν Νόρμπου Σέρπα, θεωρούνται από τους σημαντικότερους σέρπα ορειβάτες του 20ού αιώνα. 
Ο Πάσανγκ ήταν αρχικά βουδιστής Λάμα αλλά ασχολήθηκε με τη δουλειά του βαστάζου μεγάλων υψομέτρων και την ορειβασία. Το 1937, ανέβηκεμε τον Βρετανό Φρέντι Σπένσερ Τσάπμαν στο Τσομολάρι (7.314) μ. Δύο χρόνια αργότερα, στις 19 Ιουνίου του 1939, έφτασε μαζί με τον Φριτς Βίεσνερ σχεδόν στην κορυφή του Κ2. Εξαιτίας της επερχόμενης νύχτας ο Πάσανγκ αρνήθηκε να προχωρήσει περισσότερο περαιτέρω. Η καταστροφική αμερικανική αποστολή στο K2 το 1939 περιγράφεται συχνά σαν "σόου για έναν ηθοποιό" από τον γερμανικής καταγωγής Φριτς Βίεσνερ, αλλά την απόφαση για την επιστροφή που τού έσωσε τη ζωή, την πήρε ο Πάσανγκ. Κατεβαίνοντας εξαντλημένοι, ανακάλυψαν ότι οι σύντροφοι του Βίεσνερ είχαν σηκώσει όλες τις κατασκηνώσεις και ετοιμάζονταν να φύγουν από το βουνό θεωρώντας τους νεκρούς.

Το 1953 ο Πάσαννγκ μαζί με τον Χέρμπερτ Τίσι και άλλους δύο διέσχισαν για πρώτη φορά το δυτικό Νεπάλ, όπου Πάσανγκ έδωσε το όνομά του σε κορυφή (Πάσανγκ Πικ) στο Πατράσι Χιμάλ και στις τρεις εξάρες κορυφές. Την 1η Ιουνίου 1954 με μία αργεντίνικη αποστολή κατέκτησε το Νταουλαγκίρι (7900 μ). Στις 19 Οκτωβρίου 1954 πραγματοποίησε την πρώτη ανάβαση του Τσο Ογιού με τους Αυστριακούς Χέρμπερτ Τίσι και Γιόζεφ Γιόχλερ. Στη συγκεκριμένη διαδρομή ο Πάσανγκ έκανε μεταφορά προμηθειών καλύπτοντας υψομετρική διαφορά 4.800 μέτρα μέσα σε δυόμισι ημέρες. Εξαιτίας μιας θύελλας που τους καθυστέρησε, ο Πάσανγκ χρειάστηκε να κατέβει το βουνό και να το ανεβεί ξανά προκειμένου να φέρει εφόδια, τροφή και καύσιμα. Ο Τίσι ανέφερε ότι το επίτευγμα του Πάσανγκ ήταν κάτι μοναδικό στην ιστορία της ορειβασίας.

Ως μέλος ινδικής αποστολής ανέβηκε το 1958 στο Τσο Ογιού για δεύτερη φορά, ενώ το 1959, με επικεφαλής τον Φριτς Μόραβεκ, έλαβε μέρος σε ανεπιτυχή προσπάθεια στο Νταουλαγκίρι. Παρόλο που έφτασαν σε υψόμετρο 7800 μ. οι δύο ορειβάτες αναγκάστηκαν να οπισθοχωρήσουν εξαιτίας σφοδρής θύελλας.

## Παραπομπές σημειώσεις


## Βιβλιογραφία

* F. Spencer Chapman, *Helvellyn to Himalaya. Including an account of the first ascent of Chomolhari*, London, The Travel Book Club, 1941
* Herbert Tichy, *Land der Namenlosen Berge*, Wien, Ullstein 1954
* Herbert Tichy, *Cho Oyu - Gnade der Götter*, Wien, Ullstein 1955
* Fritz Moravec, *Dhaulagiri. Berg ohne Gnade*, Wien, Österr. Bundesverlag 1960
* Herbert Tichy, *Was ich von Asien gelernt habe Wege, in Weisheit glücklich zu leben*, Wien, Orac 1984

## Εξωτερικοί σύνδεσμοι
* Φωτογραφικό υλικό από το Τσο Ογιού (Γερμ.)
* Φωτογραφικό υλικό από την αποστολή στο Νταουλαγκίρι 1955  (Γερμ)

Κατηγορία:Νεπαλέζοι ορειβάτες
Heroes (άλμπουμ των Sabaton)

***Heroes*** είναι ο τίτλος του έβδομου, επίσημου στούντιο άλμπουμ του σουηδικού χέβι μέταλ συγκροτήματος Sabaton, το οποίο κυκλοφόρησε στις 16 Μαΐου 2014 μέσω της δισκογραφικής εταιρείας "Nuclear Blast Records".

Τα τραγούδια του δίσκου έχουν κοινό στιχουργικό περιεχόμενο και έχουν να κάνουν με διακεκριμένους πολεμιστές και στρατιωτικές μονάδες του Δευτέρου Παγκοσμίου Πολέμου.

Αυτό ήταν το πρώτο άλμπουμ του συγκροτήματος στο οποίο συμμετείχαν οι κιθαρίστες Κρις Ρόρλαντ και Θόμπε Ενγκλούντ, όπως και ο ντράμερ Χάνες Βαν Νταλ.

Το "*Heroes*" σκαρφάλωσε στην κορυφή των σουηδικών τσαρτ και το # 2 στη Φινλανδία, ενώ μπήκε στο Top-10 στη Γερμανία, την Τσεχία, την Πολωνία και την Ελβετία.

## Τραγούδια

## Θέσεις τσαρτ

## Τα μέλη των Sabaton
Οι μουσικοί οι οποίοι ηχογράφησαν το "*Heroes*" είναι οι εξής:
* **Γιόακιμ Μπροντέν** - φωνητικά
* **Κρις Ρόρλαντ** - κιθάρα, φωνητικά
* **Θόμπε Ενγκλούντ** - κιθάρα, φωνητικά
* **Παρ Σούνστρομ** - μπάσο
* **Χάνες Βαν Νταλ** - τύμπανα

## Παραπομπές


## Πηγές
* Heroes - Sabaton | Songs, Reviews, Credits, Awards | AllMusic
* Sabaton - Heroes (album review ) | Sputnikmusic
* Sabaton - Reviews - Encyclopaedia Metallum - The Metal Archives
* Sabaton - Heroes - Music Charts - aCharts.us

Κατηγορία:Δισκογραφία των Sabaton
Κατηγορία:Άλμπουμ του 2014
Χέρμπερτ Τίσι

Ο **Χέρμπερτ Τίσι** (Herbert Tichy) (1 Ιουνίου, 1912, Βιέννη- 26 Σεπτεμβρίου, 1987 Βιέννη) ήταν Αυστριακός συγγραφέας, γεωλόγος, δημοσιογράφος και ορειβάτης. Πραγματοποίησε την πρώτη ανάβαση του Τσο Ογιού στις 19 Οκτωβρίου, 1954, με τον Γιόζεφ Γιόχλερ και τον Πάσανγκ Ντάγουα Λάμα.

## Βίος
To 1933 ο Τίσι μαζί με τον Μαξ Ράις έκανε ταξίδι με μοτοσικλέτα στην Ινδία. Το 1935 έκανε και δεύτερο ταξίδι στην Ινδία και από εκεί ταξίδεψε προσκυνητής στο ιερό βουνό Καϊλάς στο Θιβέτ. Κατά τη διάρκεια αυτού του ταξιδιού, επιχείρησε με δύο σχοινοσυντρόφους του την πρώτη ανάβαση της Γκούρλα Μαντχάτα σε αλπικό στιλ, αλλά αναγκάστηκε να γυρίσει πίσω από τα 7.200 μ.

Μετά το διδακτορικό του στη γεωλογία ο Τίσι ταξίδεψε στην Αλάσκα το 1938. Στη διάρκεια του Β' Π.Π. μέχρι το 1948 βρέθηκε στην Κίνα και στην Ιαπωνία, όπου εργάστηκε ως γεωλόγος και δημοσιογράφος. Το φθινόπωρο του 1953 πραγματοποίησε την πρώτη διάσχιση του δυτικού Νεπάλ.

## Παραπομπές σημειώσεις


## Σχετική βιβλιογραφία

* Irene Hondt: *Herbert Tichy - Leben und Werk*. Dissertation, Universität Wien 2003.
* Hilde u. Willi Senft: *Herbert Tichy. Das abenteuerliche Leben des großen Österreichers.* Weishaupt, Gnas 2003, ISBN 3-7059-0183-4.
* Ulrich Wörz u.a.: *Herbert Tichy. Das Leben als Reise. Begegnungen mit dem großen Abenteurer, Bergsteiger und Lebenskünstler*. Tyrolia, Innsbruck 2012, ISBN 978-3-7022-3172-9.

## Εξωτερικοί σύνδεσμοι
* Φωτογραφικό υλικό από το Τσο Ογιού (Γερμ.)
* Πληροφορίες για τον Χέρμπερτ Τίσι (Γερμ.)
* Σύλλογος για την προώθηση της μνήμης του Herbert Tichy (Γερμ.)
* www.landderberge.at/biografien Πορτρέτο του Herbert Tichy (Γερμ.)
* Ανατύπωση των βιβλίων του Herbert Tichy από τις εκδόσεις Sunrise (Γερμ.)

Κατηγορία:Αυστριακοί ορειβάτες
Ντορίνο Α΄ Γκαττιλούζιο

Ο **Ντορίνο Γκαττιλούζιο** (απεβίωσε στις 30 Ιουνίου 1455) ήταν ο τέταρτος Άρχοντας της Λέσβου από το 1428 έως το 1455.
## Βιογραφία
Ήταν ο δεύτερος γιος του Φραντσέσκο Β΄ Γκαττιλούζι και της Βαλεντίνα Ντόρια. Διαδέχτηκε τον μεγαλύτερο αδερφό του, Τζάκοπο Γκαττιλούζι, το 1428. Προηγουμένως, είχε διατελέσει κυβερνήτης της Φώκαιας για διάστημα αρκετών ετών, τουλάχιστον από το 1423-4. Λίγο καιρό αφότου ανήλθε στην εξουσία της Λέσβου, ενημέρωσε τη Γένοβα ότι επιθυμούσε να συμπεριληφθεί στο σύμφωνό της του 1428 με τον Αλφόνσο Ε΄ της Αραγωνίας. Αυτό οδήγησε στη συμμετοχή του στον πόλεμο της Γένοβας ενάντια στη Βενετία για διάστημα μερικών ετών.

Κατά την διάρκεια της εξουσίας του ως Άρχοντα της Λέσβου, του κάστρο του Κόκκινου στη Λήμνο και το νησί της Θάσου περιήλθαν υπό τον έλεγχό του. Ωστόσο, ήταν κατάκοιτος από το 1449 κι έπειτα και ο γιος του, Ντομένικο, κυβερνούσε τα εδάφη στο όνομά του.

Μετά την Άλωση της Κωνσταντινούπολης, η κυριαρχία των Οθωμανών στο Αιγαίο ενισχύθηκε, ενώ όταν ο Οθωμανός ναύαρχος αγκυροβόλησε ανοιχτά της Λέσβου τον Ιούνιο του 1455, ευρισκόμενος καθ'οδόν για τη Ρόδο, ο γιος του, Ντομένικο, έκρινε ως έξυπνη διπλωματική κίνηση να αποστείλει ως διπλωμάτη, τον ιστορικό Δούκα, στον αξιωματούχο με πλούσια δώρα όπως "ενδύματα από μετάξι και πλεκτό μαλλί, έξι στον αριθμό, 6.000 ασημένια νομίσματα, 20 βόδια, 50 πρόβατα, καθώς και περισσότερα από 800 λίτρα κρασιού, 2 μπούσελ από μπισκότο και ένα από ψωμί, περισσότερες από 1000 λίβρες τυριού και ανυπολόγιστο αριθμό φρούτων", καθώς και άλλα διάφορα δώρα προς τα μέλη του επιτελείου του ναυάρχου. Ο Ντορίνο απεβίωσε λίγο καιρό μετά την πρεσβεία αυτή.

## Οικογένεια
Ο Ντορίνο νυμφεύθηκε την Οριέττα Ντόρια. Η Οριέττα έγινε γνωστή το 1450, όταν ηγήθηκε των κατοίκων της Μήθυμνας (Μολύβου), απωθώντας μια οθωμανική επίθεση εναντίον της Λέσβου. Το ζεύγος απέκτησε έξι γνωστούς απογόνους:

* Φραντσέσκο Γ', Άρχοντας της Θάσου, νυμφεύτηκε μία κόρη του πατρικού του θείου, Παλαμέντε Γκαττιλούζιο.
* Ντομένικο, κυβέρνησε από το 1455 έως το 1458.
* Νικολό, κυβέρνησε από το 1458 έως το 1462.
* Τζινέβρα, παντρεύτηκε το 1444 τον Τζιάκομο Β΄ Κρίσπο δούκα της Νάξου.
* Αικατερίνη (απεβ. 1442), παντρεύτηκε τον Κωνσταντίνο ΙΑ΄· χωρίς (επιζήσαντες;) απογόνους
* Μαρία, παντρεύτηκε τον Αλέξανδρο Μεγάλο Κομνηνό, γιο και συναυτοκράτορα του Αλέξιου Δ΄ της Τραπεζούντας.

## Παραπομπές


## Πηγές
* 

## Εξωτερικοί Σύνδεσμοι
*
*"The Lesbian ancestors of Prince Rainier of Monaco, Dr. Otto von Habsburg, Brooke Shields and the Marquis de Sade" by William Addams Reitwiesner, an extensive article on the Gattilusio and their descedants

κατηγορία:ιστορία της Λέσβου
Ντορίνο Α'